Površ (selo)
Površ je selo koje je pripadalo župi Popovo u Srednjem vijeku. Prvi put se pominje aprila 1406. godine. Radilo Dabižinović iz sela Površi u Popovu se obavezuje da će čuvati tri vola Božidara državnog sluge u Dubrovniku. Prema običaju u Popovu dobit će četvrtinu od uzgoja. Prema dokumentu iz decembra 1426. godine na području Površi svoje je ljude imao humski vlastelin Grgur Nikolić. To je dokument koji govori o tome da je opljačkan vo Radoja Belenića iz Površi, čovjeka Grgura Nikolića, a koji je vlasništvo Dubrovčanina Ratka, sina Bogdana Radovanića zvanog Veliki (Grande).